Jn nomine Dominj amen. Anno a natiuitate eiusdem millesimo trecentesimo lxx quarto,¹ jndiccione duodecima,² pontificatus sanctissimi in Christo patris et domini, domini Gregorij digna Dei prouidencia pape xi anno quarto. Nouerint vniuersi, presentes pariter et futuri, hoc presens publicum instrvmentum lecturi sev audituri, quod venerabili in Christo patre et domino, domino Birgero, Dei gracia archiepiscopo Vpsalensi, constituto prima mensis Augusti in parrochia ecclesie Lulaa in Norrabutn³ apud opidum quoddam vocatum Pirte sue dyocesis Vpsalensis, in presencia mej notarii et testimoniorum subscriptorum personaliter existentes ibidem viri discreti Olaus, dictus Quedinger, et Antorus, parrochiani capelle Pyto eiusdem dyocesis et contracte, prestito⁴ eorum iuramento ad sancta Dei ewangelia de veritate dicenda in quantum scirent de et super limitibus, qui olim Vpsalensis et Aboensis dyocesis fines concernunt, deposuerunt singillatim⁵ istomodo: deposuit jtaque primum idem Olaus, interrogatus per me notarium, quod limites antiqui inter dictas dyoceses sunt et fuerant⁶ ab antiquo in quadam modica insula, situata circa finem et in medio uel quasi cuiusdam fluminis dicti wlgariter Vla, vbi dicti limites per quendam magnum aceruum per cumulum lapidum sunt distincti, et quod de premissis omnibus et singulis apud omnes Helsingos et Norrabotn⁷ inhabitantes est et ab antiquo fuerat vox et fama. Antorus quoque predictus, dicte capelle Pyto parrochianus et tutor, iuratus et interrogatus vt predicitur super eodem, deposuit et dixit se non vidisse limites predictos, sed ab antiquioribus audiuisse omnia et singula sicut superior testis deposuit in premissis. Actum anno, die et loco, jndiccione⁸ et pontificatu quibus supra, presentibus honorabilibus viris, dominis Torstano de Nætra⁹ et Johanne de Skellepte, ecclesiarum rectoribus, testibus ad premissa vocatis pariter et rogatis. Jtem anno, jndiccione, pontificatu premissis, vicesima prima¹⁰ die mensis Augusti in fundo presbiteralj dicte ecclesie Lulaa, in presencia mei notarii supradicti, presentibus eciam honorabili domino Andrea, preposito in Jæmptia et aliis fidedignis, constitutus quidam Sigurdus de Glappastadom¹¹ iuratus et interrogatus dixit de limitibus supradictis, quod dominus Nicolaus Æbiornæson,¹² miles, et Johannes Kroker,¹³ legifer, ak(!) dominus Torstanus Storbiornason¹⁴ renouarunt prefatos limites, vocatos raamerke,¹⁵ qui inter Helsingenses et Finlandenses in quadam insula sita in Vlaa appositi dinoscuntur. Confessus tamen fuit se hoc habere ex informacione relatuum filij sui, dicti Hersa, qui in comitiua fuit¹⁶ cum supradicto domino Torstano illac super huiusmodi negocio transeunte. Post hoc anno quo supra, jndiccione xiij, prima die mensis Octobris, in portu quodam dicto Hernøsundh, parrochie Hernø in Angermannia, jn presencia mej supradicti notarii ac testium qui sequuntur constitutus Nicolaus Pederson de Vtnæs, parrochianus in Styrænæs, iuratus et interrogatus asseruit se presentem fuisse et vidisse limites, dictos raamærk,¹⁷ in Wlaa,¹⁸ quando renouati fuerunt per dominum Torstanum Storbyornæson, tunc aduocatum Helsingie; dixitque se personaliter audiuisse, quod ffelicis recordacionis dominus Hemingus, olim episcopus Aboensis, confessus fuit et veraciter recognouit coram venerabili patre domino Hemingo, Dei gracia quondam Vpsalensi archiepiscopo bone memorie, omnia quecunque de¹⁹ suo officio aliquando exercuera(n)t et impenderat in Norrabuthn,²⁰ siue confirmando, siue cimiteria benedicendo, se fecisse in seruicium Vpsalensis ecclesie et ipsius dominj archiepiscopi releuamen; dixitque verba ista sensualiter scripta esse et contineri in libro legum terre Helsingonie: Swa æra Helsinga raa, som byrias²¹ i Vla træske ok ledher epter isina fempten vikna langan. Actum anno, die [et] loco predictas (ͻ:-tis), presentibus nobili viro Finwido Findwisson,²² viris discretis, dominis Torstano de Nætra²³ ac Johanne de Nordungaradh, ecclesiarum curatis, ad premissa testibus vocatis pariter et rogatis. Preterea sub anno quo supra, jndiccione et pontificatu inmediate premissis, xvij die mensis Octobris, hora prima uel quasi, jn mei notarii supradicti ac testium subscriptorum presencia apud portum dictum Swartasundh, parrochie Norrala et prepositure Baldanæs, constitutus personaliter Joan Langh, vir discretus, parrochianus dicte ecclesie Norrala, iuratus et per me interrogatus super limitibus supradictis confessus fuit, primo, quod gubernator extitit nauicule domini Hemingi archiepiscopi predicti, quando versus Torna in Norrabotn²⁴ se transuexit; 2:o dixit, quod idem dominus Hemingus archiepiscopus et dominus Hemingus episcopus Aboensis conuenerant in portu quodam dicto Kompanasundh, situato inter ecclesias Lulaa et Torna, in quadam quinta feria, tractatum super huiusmodi limitibus habituri; 3:o dixit se audiuisse, dictum dominum Hemingum episcopum Aboensem manifeste fateri coram eo domino archiepiscopo, se confirmasse et cimiterium²⁵ in Tørna benedixisse nomine et ex parte dominj archiepiscopi et ipsius Vpsalensis ecclesie et non suo nomine (nomine) vel eciam²⁶ ecclesie Aboensis, super quo litteras suas patentes domino archiepiscopo tunc concessit prefatus episcopus Aboensis; quarto dixit, quod idem dominus Hemingus archiepiscopus²⁷ pro tunc baptizauit in Tornæ²⁸ circa viginti personas, tam de lapponibus, quam eciam de carelis habitantibus in Vlaa, Kim et Sim,²⁹ in quodam magno dolio infra capellam ipsam Torni ad hoc specialiter apportato, populo foris stante; dixit quinto, quod dominus Torstanus Storbiornason, tunc aduocatus Helsingie, sequtus fuit protunc eundem dominum archiepiscopum, et quod ipse cum aliis de Helsingia transiuit versus³⁰ pro terminis et limitibus ibidem prius positis jnnouandis, qui postmodum in Torna ad eundem dominum archiepiscopum est reuersus; sexto quoque dixit, limites sev terminos inter ipsas Vpsalensem et Aboensem dyoceses in Vlaa constitutos esse sicut apud incolas in Helsingia generaliter extat publica vox³¹ et fama. Acta fuerunt hæc, prout narratur superius, presentibus honorabilibus viris dominis Mathia, preposito in Baaldanæs, et Mathia in Norralom, ecclesiarum rectoribus, ac Thoma de Vexio, layco, testibus ad premissa vocatis specialiter et rogatis.³² Et ego Olaus Nicolaj, presbiter et curatus ecclesie Tillinge, dyocesis Vpsalensis in regno Suecie, et publicus auctoritate apostolica notarius, premissis iuramentj recepcioni, deposicionibus, interrogacionibus, cofirmacionibus ac dictis dictorum deponencium necnon omnibus aliis et singulis, dum sic fiebant, vna cum testibus supradictis presens interfui et de predictis notam recepi, quam in hanc formam publicam redegi et scribi feci per manum Andree Beronis, me impedito, signoque meo consueto signaui et me subscripsi, per venerabilem jn Christo patrem, dominum Birgerum, diuina miseracione archiepiscopum supradictum, specialiter requisitus et rogatus in fidem et testimonium premissorum.